અમેરિકન મિડ-ટર્મ ઇલેક્શન, ફેડની મીટિંગ અને ઈરાન પર અમેરિકાના પ્રતિબંધની અસર આવનારા દિવસોમાં સોનાના ભાવ પર જોવા મળશે. જોકે આ ઉપરાંત પણ કેટલીક ઘટનાઓ આકાર લઈ રહી છે જે સોનાના ભાવમાં મોટી ઊથલપાથલ કરાવી શકે છે. ખાસ કરીને યુરોપિયન યુનિયનમાં ફરી ક્રાઇસિસ ઊભી થઈ રહી છે. બ્રેક્ઝિટના ફેંસલા સમયે સોનાના ભાવમાં થયેલી ઊથલપાથલનું પુનરાવર્તન ફરી આવતા ચાર-છ મહિનામાં જોવા મળી શકે છે. યુરોપિયન યુનિયનના ફાઇનૅન્સ મિનિસ્ટરોએ ઇટલીને એના બજેટપ્લાનમાં ફેરફાર કરવાની તાકીદ કરી છે અને એ માટે માત્ર એક સપ્તાહનો સમય આપ્યો છે. ઇટલીએ એના બજેટપ્લાનમાં કોઈ પણ ફેરફાર નહીં થઈ શકે એવું અગાઉ પણ સ્પક્ટપણે કહ્યું હતું અને હાલ પણ કહી દીધું છે. યુરોપિયન યુનિયન જો ઇટલી પર દબાણ વધારશે તો યુરો ઝોનમાં વધુ એક ભંગાણ પડવાની શક્યતા ઊભી થશે. બ્રિટનની યુરોપિયન યુનિયનથી છૂટા થવાની પ્રક્રિયાને હજી આખરી ઓપ આપી શકાયો નથી ત્યારે ઇટલી મામલે કોઈ નવી બબાલ ઊભી થશે તો સોનામાં સેફ હેવન ડિમાન્ડ વધશે અને ભાવમાં તેજીની આગેકૂચ જોવા મળશે.